paragraph_text: Vrijeme poluraspada (oznaka T<sub>1/2</sub>) je vrijeme potrebno da se raspadne polovica uzorka nestabilnih atomskih jezgara ili elementarnih čestica. Ono ne ovisi o količini uzorka i ne predviđa trenutak raspada neke određene jezgre ili čestice. Vrijeme poluraspada karakterizira određenu vrstu raspada; za atomske jezgre nalazi se u rasponu od 10<sup>–8</sup> s (za <sup>216m</sup>Ra) do 10<sup>24</sup> godina (za <sup>128</sup>Te). U svijetu elementarnih čestica vremena poluraspada svojstvena su temeljnim međudjelovanjima koja dovode do raspada, od najkraćih 10<sup>–24</sup> s za jake procese, preko tipičnih 10<sup>–16</sup> s za elektromagnetske raspade, do 10<sup>–8</sup> s ili dulje za slabe procese.<ref> vrijeme poluraspada, "Hrvatska enciklopedija", Leksikografski zavod Miroslav Krleža, www.enciklopedija.hr, 2016.